OPSOMMING

Dit is nie ongewoon dat Christene daarvoor geblameer word dat hulle bydra tot die vernietiging van die omgewing nie – ŉ beskouing wat afkomstig is van die Bybelse voorskrif dat “die mens heerskappy oor die aarde gegee is” (vgl Gen 1:28). Die huidige toestand waarin die omgewing verkeer dui daarop dat die mens inderdaad die aarde verniel het. Daar kan egter aangevoer word dat hebsug, gierigheid, materialisme, mededingendheid en kortsigtigheid, wat spesifieke menslike eienskappe is wat in konflik met God en met Christenskap is, hiertoe aanleiding gegee het. Die ware betekenis van die beginsel van “heerskappy oor die aarde” word boonop keer op keer misgekyk. Om heerskappy oor die aarde te hê beteken dat die mens die verantwoordelikheid het om God se verteenwoordigers op aarde te wees; om as Sy medeheersers te regeer of, anders gestel, as Sy toesighouers of bewaarders van Sy skepping op te tree. Daar word aangevoer dat rentmeesterskap van die omgewing ŉ dimensie van die Christelike rentmeesterskapsetos is wat eie aan die Christelike geloof is.

Hierdie artikel doen verslag oor navorsing wat onder predikante, dosente en studente van die Verenigende Gereformeerde Kerk in Suider-Afrika gedoen is. Die deelnemers is gevra om hul menings te gee oor Christelike rentmeesterskap as ŉ noodsaaklike komponent van hul rol as leiers en aspirantleiers in die kerk. Perspektiewe oor omgewingsrentmeesterskap as ŉ dimensie van die Christelike rentmeesterskapsetos is ook ondersoek. Die navorsing het getoon dat respondente eensgesind was ten opsigte van hul siening dat Christelike rentmeesterskap op die Bybel gegrond is en Bybelse mandaat het, en dat omgewingsrentmeesterskap deel is van daardie etos. Daar word egter nie na behore vir omgewingsrentmeesterskap voorsiening gemaak in die kerk se onderrig- en seminariese opleidingsprogramme nie. Hierdie artikel bestudeer respondente se sienings oor die bogenoemde en stel maniere voor waarop omgewingsrentmeesterskap versterk en bevorder kan word.

Sleutelbegrippe:

Christelike rentmeesterskap; omgewingsrentmeesterskap; omgewingsgeletterdheid; Verenigende Gereformeerde Kerk in Suider-Afrika